Rasmus Jarlov (KF), 2011-05-06:
Jeg var selvfølgelig ikke lige opmærksom på, at SF’s ordfører allerede havde været oppe på talerstolen som forslagsstiller.
Det er jo en meget vigtig problemstilling, vi skal diskutere her i dag, nemlig spørgsmålet om at sikre et sammenhængende Danmark, det er spørgsmålet om at sikre en god udvikling i hele landet.
Vi er hele Danmarks Folketing; selv om vi har en valgkreds, repræsenterer vi ikke bare vores lokalområde, vi repræsenterer hele Danmark.
Den måde, man bør forholde sig til de her problemstillinger på, er, ved at man sagligt, velovervejet og retfærdigt diskuterer landets egnes forskellige udfordringer og sikrer, at man tager hånd om dem, og sikrer, at alle egne af Danmark kommer med i den fremgang, som vi skal have i vores land.
Det skal ikke handle om at give flere penge til vennerne i ens lokale valgkreds, det skal handle om at træffe rimelige beslutninger, som er begrundet i saglige overvejelser, og som tager hensyn til regionernes særlige udfordringer.
Det er desværre ikke altid den debat, vi har haft, når vi har diskuteret det, som bliver kaldt Udkantsdanmark, og forskellene mellem Danmarks forskellige regioner.
Debatten har til tider været præget af overdrivelser, den har også været præget af forsøg på at fiske stemmer ved at fremstille forholdene som langt værre, end de i virkeligheden er, og så at tilsætte lidt konspirationsteorier om, at der skulle være nogle, som forsøger at holde andre nede i Danmark.
Jeg tror ikke, det synspunkt er rigtigt, jeg synes, det er en stråmand, en holdning, som der ikke er nogen der har, men som det kan være bekvemt at tillægge ens politiske modstandere, fordi man derved selv kan fremstå, som om man kæmper mod en større uretfærdighed.
Økonomisk vækst og arbejdsløshed er Danmarks store udfordringer – især det første.
Arbejdsløsheden er trods alt stadig væk relativt lav i en international sammenhæng, men den økonomiske vækst er en udfordring.
Det er dog en udfordring, som, når det handler om det, er lige så stor i København som i resten af landet.
Faktisk står det værre til i København end i de fleste af landets øvrige egne, når det handler om arbejdsløshed og vækst.
De redegørelser, som regeringen har lagt frem, viser, at yderområdernes særlige udfordring primært er affolkning, og derfor er det den udfordring, vi skal forsøge at løse, når vi diskuterer regionspolitik, i modsætning til når vi har vores øvrige debatter, hvor vi forsøger at løse Danmarks generelle problemer.
Vi kan sagtens tale om skattepolitik, vi kan sagtens tale om efterløn, vi kan sagtens tale om udgiftsloft ude i kommunerne, men det har ikke nogen særlig relation til yderkantsproblematikken.
Det er generelle problemer, som gælder hele Danmark, og jeg synes derfor ikke, det bør være det, som vi bruger vores tid på, når vi står her på Danmarks vigtigste talerstol, hvor vi faktisk har mulighed for at gøre noget ved regionernes særlige udfordringer.
Regeringen har gjort meget for at imødegå det problem, som er, at der i visse egne af Danmark over meget lang tid har været og fortsat er en stor affolkning.
Man har fremlagt en redegørelse, som viser, at der sker en affolkning i visse områder med 0,85 pct. om året, og det er ganske betydeligt, og det vil over en række årtier betyde, at der sker ganske betydelig affolkning af især småøerne og de yderligste landområder.
Det forholder regeringen sig også til, og derfor har regeringen fremlagt en lang række initiativer, som adresserer lige netop den problemstilling.
Der er sat gang i informationskampagner og forskningsprojekter, og der er igangsat forskønnelse af både landskaber og landsbyer, så man spiller på de værdier, som man har ude i yderområderne, og som man jo ikke har i eksempelvis København, i form af dejlig natur, og der gør man altså noget for at gøre områderne endnu mere attraktive at bo i, end de er i forvejen.
Man har også fremsat en lang række målsætninger, som også vil blive fulgt op med handling, eksempelvis om, at alle borgere i Danmark skal have adgang til 100 megabit bredbånd i 2020, man har brugt 600 mio. kr. på at sikre en god akutmodtagelse rundtomkring i landet, så der er en god lægedækning, hvilket selvfølgelig også spiller ind, når man skal beslutte, hvor man ønsker at bo henne, og vi har ændret befordringstilskuddet til uddannelserne i retning af, at de, der har allerlængst til uddannelse, får et bedre tilskud, end de fik før, med den seneste finanslov.
Det er så bare for at nævne nogle af de mange tiltag, som regeringen har taget.